**Likumprojekta “Grozījums Publiskas personas mantas atsavināšanas likumā” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta 2016.gada 21.jūnija protokola Nr.30 5.§ 5.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Publiskas personas mantas atsavināšanas likuma (turpmāk – likums) 45.panta pirmajai daļai “palīdzības sniegšanai dzīvokļa jautājumu risināšanā likumā “Par palīdzību dzīvokļa jautājumu risināšanā” noteiktajos gadījumos valsts dzīvojamo māju, kā arī valstij piederošu dzīvokļa īpašumu piedāvā nodot tās pašvaldības īpašumā, kuras administratīvajā teritorijā atrodas attiecīgā valsts dzīvojamā māja vai dzīvokļa īpašums. Ja pašvaldības dome pieņem lēmumu par valsts dzīvojamās mājas vai dzīvokļa īpašuma pārņemšanu pašvaldības īpašumā, to nodod bez atlīdzības pašvaldības īpašumā saskaņā ar šā likuma 42.panta nosacījumiem. Ja mēneša laikā attiecīgā pašvaldības dome nav pieņēmusi lēmumu vai atsakās pārņemt valsts dzīvojamo māju vai dzīvokļa īpašumu savā īpašumā, to atsavina šajā likumā noteiktajā kārtībā.” (redakcija pēc grozījumiem likumā, kas pieņemti 2015.gada 29.oktobrī, stājās spēkā 2015.gada 3.decembrī).Atbilstoši Civillikuma 994.pantam īpašuma iegūšana ar nodošanu pieskaitāma pie atvasinātiem īpašuma iegūšanas veidiem. Īpašuma iegūšana ar nodošanu pēc būtības prezumē tiesisku darījumu[[1]](#footnote-1)[1]. Arī Civillikuma 1477.panta pirmā daļa noteic, ka korroborācija nepieciešama tajos gadījumos, kad ar darījumu iegūst lietu tiesības uz nekustamu īpašumu.Pašvaldību īpašumā lielākoties tiek nodotas dzīvojamās mājas un dzīvokļa īpašumi, kas valsts īpašumā atzīti kā bezīpašnieka vai bezmantinieka manta.  Norma, kas noteic, ka nekustamas bezīpašnieka lietas piekrīt valstij (Civillikuma 930.panta piezīme), ir iekļauta Civillikuma 3.daļas 3.nodaļas 2.apakšnodaļas 1.apakšnodaļā “Īpašuma iegūšana ar piegūšanu”. Piegūšana ir sākotnējais (pirmatnējais) īpašuma iegūšanas veids, kurš attiecas arī  uz bezīpašnieka lietām, t.i., lietām, kuras to rašanās brīdī nevienam nepieder vai neatrodas neviena valdījumā[[2]](#footnote-2)[2].  Saskaņā ar Civillikuma 416.un 417.pantu, ja pēc mantojuma atstājēja nāves viņam mantinieki nav palikuši vai šie mantinieki likumiskā termiņā pēc publikācijas par mantojuma atklāšanos nav ieradušies vai nav pierādījuši savas mantojuma tiesības, tad manta piekrīt valstij; arī manta, kas paliek pēc juridisku personu izbeigšanās, izņemot peļņas sabiedrības, pielīdzināma bezmantinieku mantai un piekrīt valstij, ja likums, viņu dibināšanas akts vai statūti nenosaka citādi. Civillikuma 1477.panta otrā daļa noteic, ka lietu tiesības, kas pastāv uz likuma pamata, ir spēkā arī bez ierakstīšanas zemes grāmatās.Līdz ar to secināms, kas valsts īpašuma tiesības uz dzīvojamām mājām un dzīvokļa īpašumiem, kas atzīti par bezīpašnieka vai bezmantinieka mantu, ir spēkā arī bez ierakstīšanas zemesgrāmatā un tādējādi tos iespējams nodot pašvaldību īpašumā, pirms tam neveicot valsts īpašuma tiesību korroborāciju zemesgrāmatā.Ministru kabinets 2016.gada 12.aprīlī (prot. Nr.17 23.§) atbalstīja Vides aizsardzības un reģionālās attīstības ministrijas izstrādāto Ministru kabineta rīkojuma “Par valstij piekrītošā dzīvokļa īpašuma Nr.20 Šķēdes ielā 17, Liepājā, nodošanu Liepājas pilsētas pašvaldības īpašumā” projektu, vienlaikus Ministru kabineta sēdes protokollēmuma projektā ietverot aicinājumu Liepājas pilsētas pašvaldībai sešu mēnešu laikā pēc šī rīkojuma pieņemšanas nostiprināt zemesgrāmatā īpašuma tiesības uz dzīvokļa īpašumu.Minētā rīkojuma projekta saskaņošanas gaitā Tieslietu ministrija izteica iebildumu, atsaucoties uz 2015.gada 3.decembrī spēkā stājušos likuma 45.panta pirmo daļu un norādot, ka minētā norma paredz nodot pašvaldības īpašumā tikai valstij piederošus dzīvokļa īpašumus. Interpretējot likuma 45.panta pirmajā daļā  minētos vārdus “valstij piederošs dzīvokļa īpašums”, Tieslietu ministrija atsaucas uz Civillikuma 994.panta pirmo daļu, kas nosaka, ka par nekustama īpašuma īpašnieku atzīstams tikai tas, kas par tādu ierakstīts zemes grāmatās, tādējādi izdarot secinājumu, ka ar Ministru kabineta rīkojumu palīdzības sniegšanai dzīvokļa jautājumu risināšanā pašvaldību īpašumā bez atlīdzības nododamas tikai tādas dzīvojamās mājas vai dzīvokļa īpašumi, kas sākotnēji ierakstīti zemesgrāmatā uz valsts vārda. Citas ministrijas ir izstrādājušas un virzījušas saskaņošanai vairākus līdzīga satura Ministru kabineta rīkojuma projektus, ar kuriem paredzēts pašvaldību īpašumā nodot valstij piekrītošas dzīvojamās mājas vai dzīvokļu īpašumus, līdz ar to, ņemot vērā Tieslietu ministrijas ierosinājumu, vienveidīgas prakses nodrošināšanai minētais jautājums tika izskatīts 2016.gada 20.maija Valsts iestāžu juridisko dienestu vadītāju sanāksmē (prot. Nr.1 1.§) un nolemts, ņemot vērā Valsts sekretāru 2016.gada 28.aprīļa sanāksmes protokolā doto uzdevumu (prot. Nr.17 43.§) – sagatavot likumprojektu par grozījumiem Publiskas personas mantas atsavināšanas likumā attiecībā uz nekustamā īpašuma nodošanu pašvaldību īpašumā, līdz grozījumu spēkā stāšanās laikam neaizkavēt sagatavoto tiesību aktu projektu par valstij piekrītošo dzīvokļu nodošanu pašvaldību īpašumā virzību.Ministru kabineta 2016.gada 21.jūnija sēdē (prot. Nr.30 5.§ 5.punkts), izskatot Ministru kabineta rīkojuma projektu “Par valstij piekrītošā dzīvokļa Nr.11 Kastrānes ielā 3, Rīgā, nodošanu Rīgas pilsētas pašvaldības īpašumā”, Finanšu ministrijai sadarbībā ar Tieslietu ministriju un Ekonomikas ministriju tika uzdots ne vēlāk kā divu mēnešu laikā sagatavot un iesniegt izskatīšanai Ministru kabineta sēdē likumprojektu par grozījumiem Publiskas personas mantas atsavināšanas likumā attiecībā uz nekustamā īpašuma nodošanu pašvaldības īpašumā.Ņemot vērā, ka likuma 45.panta piemērošana ir raisījusi plašas diskusijas, grozījums likuma 45.panta pirmajā daļā ir izstrādāts, lai nodrošinātu vienotu izpratni par normas saturu un tās piemērošanu. |
| 3. | Projekta izstrādē iesaistītās institūcijas | Finanšu ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Saskaņā ar Valsts ieņēmumu dienesta sniegto informāciju, no 2014.gada citu institūciju īpašumā Valsts ieņēmumu dienests ir nodevis šādu skaitu valstij piekrītošo nekustamo īpašumu:

|  |  |  |  |  |  |  |
| --- | --- | --- | --- | --- | --- | --- |
|  | VAS “Valsts nekustamie īpašumi” | VAS “Privatizācijas aģentūra” | Ekonomikas ministrija | Pašvaldības | Zemkopības ministrija | Kopā |
| 2014.gads | 14 | 7 | 8 | 3 | 1 | 33 |
| 2015.gads | 22 | 12 | 15 | 13 | 0 | 62 |
| 2016.gada I pusgads | 18 | 27 | 24 | 3 | 0 | 72 |

Papildus norādāms, ka 2014.gadā Valsts ieņēmumu dienests 17 gadījumos ir nosūtījis notariālos aktus izpildei zvērinātam tiesu izpildītājam, savukārt 2016.gadā 32 gadījumos ir lūdzis zvērinātus tiesu izpildītājus atjaunot izpildu lietvedības par nekustamajiem īpašumiem, kas ir ņemti uzskaitē un nodoti valsts akciju sabiedrībai “Valsts nekustamie īpašumi” vai valsts akciju sabiedrībai “Privatizācijas aģentūra” pirms Ministru kabineta 2013.gada 2.jūlija noteikumu Nr.364 “Noteikumi par zvērināta tiesu izpildītāja rīcību ar bezmantinieku mantu” spēkā stāšanās un kuri ir apgrūtināti ar kreditoru prasījumiem.Atbilstoši Ministru kabineta 2013.gada 26.novembra noteikumu Nr.1354 “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” 32.4.apakšpunktam Valsts ieņēmumu dienests bez maksas nodod attiecīgajai pašvaldībai saskaņā ar likumu “Par valsts un pašvaldību dzīvojamo māju privatizāciju” vai Publiskas personas mantas atsavināšanas likumu privatizācijai vai atsavināšanai nododamās valstij piekritīgās dzīvojamās mājas, valstij piederošās kopīpašuma daļas valsts un kādas citas personas kopīpašumā esošajās viendzīvokļa dzīvojamās mājās, dzīvokļu īpašumos un dzīvokļu īpašumus (pamatojoties uz Ministru kabineta rīkojumu), bet ja mēneša laikā pēc Valsts ieņēmumu dienesta informācijas saņemšanas attiecīgā pašvaldības dome nav pieņēmusi lēmumu vai atsakās pārņemt – tad attiecīgo nekustamo īpašumu nodod valsts akciju sabiedrībai “Privatizācijas aģentūra”. Saskaņā ar Valsts ieņēmumu dienesta sniegto informāciju laikā no 2015.gada 3.decembra līdz 2016.gada 31.maijam pašvaldības ir piekritušas pārņemt 13 valstij piekritīgos nekustamos īpašumus. Gadījumā, ja šādi nekustamie īpašumi pirms to nodošanas konkrētai pašvaldībai būtu jāiereģistrē zemesgrāmatā, tas radītu finansiālo ietekmi uz valsts budžetu.Izmaksas, kas saistītas ar nekustamo īpašumu ierakstīšanu zemesgrāmatā vai īpašumtiesību maiņas reģistrēšanu ir atkarīgas no konkrētās situācijas (nekustamā īpašuma veids, platība, vai jāveic ēkas un zemes kadastrālā uzmērīšana, utt.) un šobrīd nav precīzi prognozējamas. Ja dzīvojamā māja vai dzīvokļa īpašums nav iepriekš reģistrēts zemesgrāmatā, tad kadastrālās uzmērīšanas izmaksas dzīvojamai mājai būtu 1 *euro*/m2 un gadījumā, ja dzīvojamā māja atrodas uz valstij piederošas zemes vienības papildus par zemes vienības kadastrālo uzmērīšanu vidēji 0,44 *euro*/m2, savukārt dzīvokļa īpašuma kadastrālās uzmērīšanas izmaksas būtu vidēji 2 *euro*/m2. Papildus izmaksas (kancelejas nodeva), kas saistītas ar zemesgrāmatas nodalījuma atvēršanu un zemesgrāmatas apliecības saņemšanu dzīvojamai mājai būtu 35,57 *euro* (zemesgrāmatas nodalījuma atvēršana 28,46 *euro* un zemesgrāmatas apliecības saņemšana 7,11 *euro*), savukārt par dzīvokļa īpašuma īpašumtiesību nostiprināšanu uz valsts vārda – 14,23 *euro*.Ņemot vērā no 2015.gada 3.decembra pieņemtos Ministru kabineta rīkojumus par valstij piekritīgās mantas nodošanu pašvaldību īpašumā saskaņā ar likuma 45.panta pirmo daļu, secināms, ka lielākā daļa ir dzīvokļu īpašumi, atsevišķos gadījumos kopā ar tiem piekrītošajām daļām no būvēm un zemes vienības, kas jau ir reģistrēti zemesgrāmatā. Pieņemot, ka prognoze varētu būt līdzīga, kopējā finansiālā ietekme gada laikā uz valsts budžetu būtu prognozējama 185 *euro* (13 x 14,23 *euro*). |

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. 2016.gada 25.jūlijā Finanšu ministrijas mājaslapas sadaļā “Sabiedrības līdzdalība” ir publicēta likumprojekta uzziņa, līdz ar to sabiedrības pārstāvji ir informēti par iespēju līdzdarboties, iesniedzot priekšlikumus, atzinumu par tiesību akta projektu jebkurā tā izstrādes posmā. |
| 2. | Sabiedrības līdzdalība projekta izstrādē  | Sabiedrības priekšlikumi vai iebildumi nav saņemti. |
| 3. | Sabiedrības līdzdalības rezultāti  | Projekts šo jomu neskar. |
| 4. | Cita informācija | Saskaņā ar Oficiālo publikāciju un tiesiskās informācijas likuma 2.panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Publiskas personas, tai skaitā atvasinātas publiskas personas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Finanšu ministre D.Reizniece-Ozola

29.07.2016. 9:17

1490

S.Ālmane, 67095597

Sabine.Almane@fm.gov.lv

1. [1] A.Grūtups, E.Kalniņš. Civillikuma komentāri. Trešā daļa. Lietu tiesības. Īpašums. Otrais papildinātais izdevums. Rīga, 2002.- 112.lpp. [↑](#footnote-ref-1)
2. [2] Turpat – 39.lpp. [↑](#footnote-ref-2)